KOMISIJOS REGLAMENTAS (EB) Nr. 1453/2004
2004 m. rugpjūčio 16 d.
dėl nuolatinio leidimo naudoti pašaruose tam tikrus priedus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų (1), ypač į jos 3 straipsnį ir 9d straipsnio 1 dalį,
kadangi:
(1)
Direktyvoje 70/524/EEB numatyta, kad Bendrijoje naudotiniems priedams turi būti suteiktas leidimas. Tos direktyvos C priedo II dalyje nurodytus priedus gali būti leidžiama naudoti neribotą laiką, jei laikomasi tam tikrų reikalavimų.
(2)
Pirmą kartą mikroorganizmų preparatus Bacillus licheniformis (DSM 5749) ir Bacillus subtilis (DSM 5750) laikinai naudoti paršavedėms buvo leista Komisijos reglamentu (EB) Nr. 2437/2000 (2).
(3)
Buvo pateikti nauji duomenys pagrįsti paraišką leidimui neribotą laiką naudoti tą preparatą. Įvertinimas rodo, kad laikomasi Direktyvoje 70/524/EEB nustatytų šių leidimų išdavimo sąlygų.
(4)
Todėl turėtų būti neribotą laiką leidžiama taikyti paršavedėms šį preparatą taip, kaip nurodyta I priede.
(5)
Pirmą kartą mikroorganizmų preparatą Bacillus cereus var. toyoi (NCIMB 40112/CNCM I-1012) laikinai naudoti penimoms kiaulėms buvo leista Komisijos direktyva 94/17/EB (3).
(6)
Gyvūnų mitybos mokslinis komitetas (SCAN) savo 2001 m. gruodžio 5 d. priimtoje ataskaitoje Bacillus cereus var. toyoi (NCIMB 40112/CNCM I-1012) patvirtino, kad minimas preparatas, taikomas paršeliams, penimoms kiaulėms ir paršavedėms, atitinka Direktyvos 70/524/EEB 3a straipsnio b punkto reikalavimus. Be to, SCAN ataskaitoje padaryta išvada, kad minėtas preparatas yra veiksmingas, kai taikomas ne vyresniems kaip dviejų mėnesių paršeliams ir paršavedėms.
(7)
Buvo pateikti nauji duomenys pagrįsti paraišką leidimui neribotą laiką naudoti tą preparatą.
(8)
Europos maisto saugos tarnybos (EFSA) buvo paprašyta pateikti nuomonę dėl minėto preparato veiksmingumo, kai jis naudojamas penimoms kiaulėms kaip pašarų priedas. 2004 m. gegužės 7 d. priimtoje nuomonėje EFSA išvada dėl to preparato veiksmingumo yra palanki, o visas vertinimas rodo, kad laikomasi Direktyvoje 70/524/EEB nustatytų minėtų leidimų suteikimo sąlygų.
(9)
Todėl turėtų būti neribotą laiką leidžiama taikyti paršavedėms šį preparatą taip, kaip nurodyta I priede.
(10)
Pirmą kartą II priedo pirmoje eilėje nurodytą endo-1,4-beta-ksilanazės ir endo-1,4-beta-gliukanazės, gautos iš Aspergillus niger (CBS 600.94), preparatą laikinai naudoti viščiukams broileriams, penimiems kalakutams ir paršeliams buvo leista Komisijos reglamentu (EB) Nr. 654/2000 (4).
(11)
Pirmą kartą II priedo pirmoje eilėje nurodytą endo-1,4-beta-gliukanazės ir endo-1,4-beta-ksilanazės, gautos iš Aspergillus niger (CBS 600.94), preparatą laikinai naudoti viščiukams broileriams buvo leista Komisijos reglamentu (EB) Nr. 654/2000.
(12)
Pirmą kartą endo-1,3(4)-beta-gliukanazės, gautos iš Trichoderma longibrachiatum (ATCC 2106), endo-1,4-beta-ksilanazės, gautos iš Trichoderma longibrachiatum (IMI SD 135), ir poligalakturonazės, gautos iš Aspergillus aculeatus (CBS 589.94), preparatus laikinai naudoti paršeliams buvo leista Komisijos reglamentu (EB) Nr. 2690/1999 (5).
(13)
Pirmą kartą endo-1,3(4)-beta-gliukanazės bei endo-1,4-beta-ksilanazės, gautų iš Aspergillus niger (phoenicis) (NRRL 25541), ir alfa-amilazės, gautos iš Aspergillus oryzae (ATCC 66222), preparatus laikinai naudoti paršeliams buvo leista Komisijos reglamentu (EB) Nr. 1636/1999 (6).
(14)
Pirmą kartą endo-1,4-beta-ksilanazės, gautos iš Trichoderma longibrachiatum (CNCM MA 6 - 10W), fermentų preparatą laikinai naudoti viščiukams broileriams buvo leista Komisijos reglamentu (EB) Nr. 1436/98 (7).
(15)
Buvo pateikti nauji duomenys pagrįsti paraišką leidimui neribotą laiką naudoti šiuos penkis preparatus. Įvertinimas rodo, kad laikomasi Direktyvoje 70/524/EEB nustatytų šių leidimų išdavimo sąlygų.
(16)
Todėl turėtų būti neribotą laiką leidžiama taikyti šiuos preparatus taip, kaip nurodyta II priede.
(17)
Šių septynių paraiškų įvertinimas rodo, kad yra reikalinga tam tikra darbuotojų apsaugos nuo prieduose nurodytų pašarų priedų poveikio tvarka. Tokia apsauga turėtų būti užtikrinta taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo (8).
(18)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I ir II prieduose nurodytus „Mikroorganizmų“ ir „Fermentų“ grupei priskiriamus preparatus leidžiama neribotą laiką naudoti kaip pašarų priedus laikantis minėtuose prieduose nustatytų reikalavimų.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 16 d.